Diari Oficial de la Generalitat Valenciana


Sumari del DOGV 4031, del 28-06-2001 (2001/6057)

LLEI 6/2001, de 20 de juny, de Creació del Col·legi Oficial de Detectius Privats de la Comunitat Valenciana.
------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2001/06/20/6/dof/vci/html**

### Dades del document

Número de DOGV
:   4031

Data del DOGV
:   28-06-2001

Secció del DOGV
:   I. DISPOSICIONS GENERALS

Número del document
:   2001/6057


Data del document
:   20-06-2001

Organisme emissor
:   Presidència de la Generalitat

Tipus de document
:   Llei

Descriptors 

:   * legislació
    * col·legi professional

LLEI 6/2001, de 20 de juny, de Creació del Col·legi Oficial de Detectius Privats de la Comunitat Valenciana. [2001/6057]
  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la següent Llei:
  
PREÀMBUL
  
La Constitució espanyola, en l'article 149.1.18, reserva a l'Estat la competència sobre les Bases del Règim Jurídic de les Administracions Públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria dictada per l'Estat es troba inclosa en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret-Llei 5/1996, de 7 de juny, la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals, i el Reial Decret-Llei 6/2000, de 23 de juny, de Mesures Urgents d'Intensificació de la Competència en Mercats de Béns i Serveis.
  
Per la seua banda, l'Estatut d'Autonomia de la Comunitat Valenciana, en l'article 31.22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
En ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, l'article 7.1 de la qual disposa que la creació de col·legis professionals amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà per mitjà de llei de la Generalitat, amb l'audiència prèvia dels col·legis professionals existents que puguen estar afectats.
  
El col·lectiu de detectius privats de la Comunitat Valenciana, per mitjà de reunió realitzada a València, va acordar nomenar una comissió gestora i promoure els tràmits oportuns per a la creació del Col·legi Oficial de Detectius Privats de la Comunitat Valenciana i, en compliment d'aquest acord, va formalitzar davant els òrgans competents de la Generalitat Valenciana la petició corresponent de la seua creació en l'àmbit de la Comunitat Valenciana.
  
L'activitat professional de detectiu privat s'inclou entre les activitats de seguretat privada regulades per la Llei 23/1992, de 30 de juliol, de Seguretat Privada, i el seu reglament de desplegament, aprovat pel Reial Decret 2364/1994, de 9 de desembre, definint el seu àmbit d'actuació i les funcions que els són pròpies, i que són: ?obtenir i aportar informació i proves sobre conductes o fets privats, la investigació de delictes perseguibles només a instància de part per encàrrec dels legitimats en el procés penal i la vigilància en fires, hotels, exposicions o àmbits anàlegs?.
  
Pel que fa a la titulació i els requisits necessaris per a l'exercici d'aquesta professió, l'article 10 de la citada Llei 23/1992, de 30 de juliol, exigeix l'habilitació prèvia del Ministeri de l'Interior, amb caràcter d'autorització administrativa, per mitjà de l'expedició d'una targeta d'identitat professional, i que es tradueixen en el compliment dels requisits que es contenen en el citat precepte i la superació de proves oportunes que acrediten els coneixements i la capacitació necessaris per a l'exercici de les seues funcions.
  
Així doncs, l'Ordre de 7 de juliol de 1995, del Ministeri de Justícia i Interior, dictada per desplegar diversos aspectes del Reglament de Seguretat Privada, en què es conté la formació i habilitació del personal de seguretat, regula els mòduls de formació exigits als detectius privats, i indica que hauran de superar als instituts de Criminologia o en altres centres oficials adequats i habilitats pel Ministeri d'Educació i Ciència els programes que s'establisquen, que hauran d'incloure, en tot cas, les matèries que determine la Secretaria d'Estat d'Interior, i comprendran cent vuitanta crèdits, cada un d'ells de deu hores d'ensenyança, a desenrotllar almenys durant tres cursos lectius. La superació d'aquest programa de formació, de conformitat amb el que disposa l'article 54.5 del Reglament de Seguretat Privada, comporta l'obtenció del Diploma de Detectiu Privat.
  
L'activitat que en l'àmbit de la seguretat privada exerceixen els detectius privats té, des de fa temps, una incidència creixent en la societat moderna, que justifica la creació del Col·legi Oficial de Detectius Privats de la Comunitat Valenciana, en interés de tot el col·lectiu social i en la protecció i control d'un col·lectiu sectorial que són els futurs professionals col·legiats. Finalment, amb la creació del col·legi professional, es pretén que els ciutadans que requerisquen els seus serveis compten amb una major garantia i defensa dels seus drets en la relació que mantinguen amb aquests i una actuació deontològica adequada, ateses les especials i delicades funcions que tenen assignades aquests professionals.
  
Article 1. Creació
  
Es crea el Col·legi Oficial de Detectius Privats de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
El Col·legi Oficial de Detectius Privats de la Comunitat Valenciana agrupa les persones que, d'acord amb la normativa vigent, estan habilitades per a l'exercici de les funcions de detectiu privat. La integració ha de realitzar-se d'acord amb les lleis reguladores dels col·legis professionals.
  
DISPOSICIONS TRANSITÒRIES
  
Primera
  
La Comissió Gestora del Col·legi Oficial de Detectius Privats de la Comunitat Valenciana, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Detectius Privats de la Comunitat Valenciana, en què es regulen la convocatòria i el funcionament de l'Assemblea Col·legial Constituent, de la qual formaran part tots els professionals inscrits en el cens de detectius privats en actiu a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Detectius Privats de la Comunitat Valenciana i elegirà els membres dels òrgans col·legials de govern.
  
2. Les actes de l'Assemblea Constituent es remetran a la Conselleria de Justícia i Administracions Públiques o departament competent en matèria de col·legis professionals i inclouran la composició dels seus òrgans de govern i els estatuts del col·legi, perquè verifique la seua legalitat, conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.
  
València, 20 de juny de 2001
  
El president de la Generalitat Valenciana,


Còpia Permalink ELI